Lüttich–Bastogne–Lüttich
Lüttich–Bastogne–Lüttich (franzesisch Liège–Bastogne–Liège) isch eis vu dr elteschte hite no uusdraite Eidagesränne im Radsport. S zellt zue dr fimf sognännte Monumänt vum Radsport.

Gschicht 
S Ränne Lüttich–Bastogne–Lüttich, wu dur dr wallonisch Deil vu Belgie fiert, isch anne 1892 s erscht Mol uusdrait wore un het wäge däm dr Ehrename La Doyenne (Di Eltscht). No elter isch nume Mailand–Turin, wu anne 1876 s erscht Mol stattgfunde. Lüttich–Bastogne–Lüttich findet alljohr im April statt un isch bis anne 2004 Deil vum Rad-Wältcup gsi as eis vu zeh Ränne. Wu dr Wältcup abgschafft woren isch, het s ab 2005 drej Johr lang zue dr nej yygfierte UCI ProTour, ere Serie vu dr wichtigschte Radränne im Johr.

Lüttich–Bastogne–Lüttich giltet wäg em seli bielige Profil dur di wallonische Ardenne as ein vu dr schwärschte Klassiker im Radsport. D Strecki änderet sich vu Johr zue Johr nume wenig. Vor allem dr zweet Deil vum rund 250 Kilometer lange Ränne fiert iber e baar relativ churzi, aber gäächi Stich (Côtes), wu vilmol s Ränne entscheide. Am beriemteschte isch d Côte de la Redoute. Wel s im Finale vil sonigi Aastig nochenander het, isch s au fir klassischi Bärgfahrer megli, des Ränne z gwinne. Dur di all greßer Spezialisierig vu dr Fahrer isch des bi dr andere Monumänt vum Radsport fascht nimi megli. S Ziil lyt an eme Aastiig z Ans, ere chleine Stadt bi Lüttich.

Di meischte Siig bi dr „Doyenne“ het dr Eddy Merckx ufzwyyse, wu zwische 1969 un 1975 insgsamt fimf Mol gwunne het. Di einzige dytsche Siiger sin dr Hermann Buse 1930 un dr Dietrich Thurau 1979 gsi. Schwyzer Siiger sin dr Ferdy Kübler (1951, 1952), dr Josef Fuchs (1981), dr Mauro Gianetti (1995), dr Pascal Richard (1996) un dr Oscar Camenzind (2001) gsi.

Syt 1987 git s au ne U23-Version vu Lüttich–Bastogne–Lüttich

Siiger

U23

Weblink 

 Offiziälli Websyte

Eidagrenne
Velosport z Belgie